KOŠICE. Práve naopak. V kategórii mužov druhý skončil Tibor Sahajda, člen TJ Obal servis Košice. Za víťazom zaostal ani nie pol minúty.
Protivietor bol proti nemu
Divákom neuniklo, že prvý Malyj aj jeho "tieň" – dvadsaťročný bežec - bežali každý osve od začiatku až do konca. "Anatolij to napálil hneď v úvode, nemohol som ho dobehnúť. Od štvrtého kilometra ma prepadla neskutočná kríza a nedokázal som sa jej zbaviť. Na štrnástom kilometri som už mlel z posledného. Myslel som si, že to zabalím." Nebyť silného protivetra, možno by to bolo na špici ešte vyrovnanejšie, ale osamotený bežec nemal šancu výraznejšie preraziť, zmazať stratu. "Náskok súpera nebol veľký, možno maximálne nejakých sto metrov, ale postupne som zistil, že už manko nezlikvidujem." Tibor sa aj podchvíľou obzeral, či sa niekto k nemu nepripojí, aby sa stíhacia jazda zmenila na odvážnejšie dorážanie vedúceho pretekára. Nestalo sa a tak musel bojovať sám so sebou, s vetrom a časom. Mimochodom, Tibor mal potiahnuť i Imra Pástora, ale už zo začiatku videl, že tempo nebolo dostatočné a tak sa odtrhol.
Konkurencia robí časy
"Už som bežal len na umiestnenie, kontroloval som si pozíciu," vyznal sa zo zážitkov košický bežec. V tejto sezóne mal rôzne obdobia. Spočiatku sa mu nedarilo, pritom mal natrénované. Nejako sa ale nevedel presadiť, neraz aj vzdal. Keď nič nepomáhalo, povedal si, že urobí radikálny krok: "Tri mesiace som netrénoval, dal som si pauzu." Až pár týždňov pred košickým podujatím nastúpil do kolotoča prípravy. "S výkonom som bol konečne tentoraz spokojný," prezradil zverenec Paľa Madára. Vzhľadom na svoj vek ide o perspektívneho borca. Paradoxne i vlani skončil druhý za Čechom Pechkom, vtedy mal ale výraznejší odstup, hoci s oveľa lepším časom. "Súper mal mimoriadny deň, splnil olympijský limit. Keby bola lepšia konkurencia aj tentoraz, iste by i môj čas bol ešte lepší. Mám rád konkurenčné prostredie, môj osobák je hodina a osem minút, ktorý som si vytvoril pred tromi rokmi." Sahajda naznačil, že ak sa v polmaratóne dostane na hranicu 1:05 hod., tak to skúsi i s maratónom. Takže nejaký čas to ešte potrvá.
Najdôležitejšie správy z východu Slovenska čítajte na Korzar.sme.sk.